Ek weet hoe algemener die kritiek is, hoe skerper, liefdeloser en nutteloser. Kritiek op die kerk sonder `n duidelike plaaslike adres en sonder konkrete inhoud, sê meer oor myself as oor die kerk. Ek vergeet dit so dikwels.
By die konferensie oor gebed wat in Februarie gehou is het Dirkie Smit in sy lesing verwys na `n stelling wat Karl Barth in sy Gifford-lesings van 1937–1938 gemaak het.
Terwyl almal besorg was oor die politieke onweerswolke wat aan die opsteek was, wat sou uitloop op die Tweede Wêreldoorlog en gewonder het wat polities gedoen kan word om die krisis af te weer, praat Karl Barth in sy lesings oor die kerk, oor die erediens en oor gebed. In die proses maak hy die ongelooflike stelling: “The church service is the most important, momentous and majestic thing which can possibly take place on earth.“
Die stelling het my diep laat dink oor ons eie verstaan van die kerk en sy taak. My bekommernis is dat `n klomp goed wat skeefloop by ons dalk te doen mag hê daarmee dat ons die kerk en sy werk nie ernstig genoeg neem nie.
In die tyd van die konferensie het die verskillende politieke partye hul kandidate vir die verkiesing begin aankondig en die name van drie bekende kerkleiers op die lyste het heelwat bespreking uitgelok. Dit was interessant om die redenasies rondom die figure se moontlike toetrede tot die politiek te hoor. Van die mense wat positief was oor hulle toetrede tot die politiek, het gemeen het dat hulle dalk meer vir die land kan beteken in die politiek as in die kerk.
Terwyl ek die redenasie verstaan en `n mens nie altyd-geldende reëls vir sulke situasies moet probeer maak nie, meen ek tog dat so `n redenasie die belangrikheid van die kerk en sy werk totaal onderskat.
Barth se sterk stelling is nie uit die lug gegryp nie. Barth vertolk maar net wat hy hoor in die Nuwe Testament. Sy stelling het my laat dink aan wat Paulus skryf in Efes 3:10 naamlik dat dit God se voorneme is om die geheimenis van die evangelie, van die ryke verskeidenheid van sy wysheid, aan elke mag en gesag in die hemelruim bekend te maak deur die werk en die getuienis van die kerk!
Dat die kerk soms gefaal het in sy taak, soms bitterlik gefaal het, moet ons nederig en afhanklik van Here maak, ja. Maar dit mag ons nie moedeloos en negatief maak oor die kerk nie. Dit mag nie maak dat ons vertroue in die evangelie en in God se plan met die kerk verloor nie. Dat ons gefaal het in die verlede, sê nog niks oor die toekoms nie.
Ek is oortuig – saam met baie ander in Suid-Afrika en buite Suid-Afrika – dat die kerke `n deurslaggewende rol kan speel in die toekoms van Afrika en in besonder Suid-Afrika.
Ons moet nie huiwer om teenoor die poltici die waarheid te praat nie – die waarheid van die evangelie, maar ook die waarheid oor hoe ons die werklikheid rondom ons beleef en sien.